Πάνω από το ήμισυ του πληθυσμού στην ΕΕ είναι υπέρβαροι ή παχύσαρκοι, σύμφωνα με την κατάταξη Δείκτη Μάζας Σώματος (ΔΜΣ) της Παγκόσμιας Οργάνωσης Υγείας (ΠΟΥ). Κάθε χρόνο, έως και 7 % των προϋπολογισμών για την υγεία δαπανάται άμεσα για ασθένειες που συνδέονται με την παχυσαρκία, ενώ και άλλο έμμεσο κόστος προκύπτει από τη χαμένη παραγωγικότητα και τους πρόωρους θανάτους. Τα παρόντα συμπεράσματα αναφέρουν δράσεις που θα πρέπει να αναληφθούν για την αντιμετώπιση της κατάστασης. Οι υπουργοί καλούν τις χώρες της ΕΕ να προωθήσουν πολιτικές και πρωτοβουλίες όπως οι εξής: ενθάρρυνση της υγιεινής διατροφής και της σωματικής δραστηριότητας διά βίου, δηλαδή πριν και κατά την εγκυμοσύνη, κατά την παιδική και την εφηβική ηλικία, στην ενήλικη ζωή και την τρίτη ηλικία· περιορισμό της παιδικής παχυσαρκίας (ένα ιδιαιτέρως σοβαρό πρόβλημα στην ΕΕ) και χρήση του Σχεδίου Δράσης της ΕΕ για την Παιδική Παχυσαρκία για την περίοδο 2014-2020 ως οδηγού για την αποτελεσματική ανάληψη δράσης· παροχή βοήθειας στους πολίτες και τις οικογένειες ώστε να προβαίνουν σε συνειδητές επιλογές όσον αφορά τη διατροφή και τη σωματική δραστηριότητα, παρέχοντας πληροφορίες σχετικά με τον αντίκτυπο του τρόπου ζωής στην υγεία· προώθηση υγιεινών διατροφικών επιλογών, καθιστώντας τις προσβάσιμες και οικονομικά προσιτές και παροχή ευκαιριών στις οικίες, τα σχολεία και τους χώρους εργασίας· ενσωμάτωση του βαδίσματος και της χρήσης ποδηλάτου στις εθνικές και υποεθνικές πολιτικές μεταφορών και τα πολεοδομικά σχέδια· χρήση της Ενωσιακής Πλατφόρμας Δράσης για τη Διατροφή, τη Σωματική Δραστηριότητα και την Υγεία ως βάση συνεργασίας (μεταξύ της βιομηχανίας, των οργανώσεων που ασχολούνται με την υγεία και τους καταναλωτές και των ακαδημαϊκών) για την ανασύνθεση των τροφών (για παράδειγμα, για την ελαχιστοποίηση των trans λιπαρών οξέων, τη μείωση των κορεσμένων λιπαρών, των επιπέδων ζάχαρης και άλατος σε όλες τις τροφές και το κατάλληλο μέγεθος μερίδων). Η Επιτροπή και οι χώρες της ΕΕ καλούνται από κοινού: να στηρίξουν τα εθνικά Σχέδια Δράσης για τα Τρόφιμα και τη Διατροφή της ΠΟΥ· να προωθήσουν δράσεις για τον περιορισμό της έκθεσης των παιδιών στη διαφήμιση, την εμπορία και την προώθηση τροφίμων με υψηλή περιεκτικότητα σε κορεσμένα λιπαρά, trans λιπαρά οξέα, πρόσθετα σάκχαρα ή αλάτι· να διεξάγουν έρευνα, για παράδειγμα, στο πλαίσιο του προγράμματος της ΕΕ για την υγεία. Η Επιτροπή καλείται: να συνεχίσει να στηρίζει το έργο της Ομάδας Υψηλού Επιπέδου για τη Διατροφή και τη Σωματική Δραστηριότητα και της Ενωσιακής Πλατφόρμας Δράσης για τη Διατροφή, τη Σωματική Δραστηριότητα και την Υγεία και να διευκολύνει περαιτέρω την ανταλλαγή πληροφοριών όσον αφορά τις ορθές πρακτικές· να υποβάλει εκ νέου έκθεση έως το 2017, και ξανά το 2020, σχετικά με τη σημειωθείσα πρόοδο στην εφαρμογή του Σχεδίου Δράσης της ΕΕ για την Παιδική Παχυσαρκία για την περίοδο 2014-2020, καθώς και σχετικά με λοιπές συναφείς πρωτοβουλίες. τελευταία ενημέρωση 02.01.2015